AaB har styrket truppen forud for lørdagens hjemmekamp mod FC København. Hele tre spillere er tilført truppen siden seneste kamp mod Silkeborg. Kayke har endelig fået sin spilletilladelse, og både Kenneth Emil Petersen og Chris Rolf vender tilbage efter skader. FCK tabte i sidste weekend på udebane mod FC Midtjylland, hvorfor statistikken med førnævnte faktum in mente ikke taler for AaB-sejr i morgen. Omvendt viser en opgørelse over FCK's seneste fem udekampe mod alle klubber i Superligaen, at Energi Nord Arena er det sted i Danmark, hvor holdet har hentet færrest point. - Dem der går mindst op i statistik, er som regel os, der er involveret, konstaterer AaB's cheftræner Kent Nielsen forud for mødet med de danske mestre. - Men det er klart, at FCK's resultater i de seneste år aftvinger respekt, ikke mindst fordi man har evnet at præstere både i de såkaldte store og små kampe. - Vi har dog en sund og god optimisme omkring vores eget, og vores seneste præstation var endnu et skridt i den rigtige retning, siger Kent Nielsen. Kent Nielsen har udtaget følgende 19 navne: 1 Karim Zaza, 3 Kjetil Wæhler, 4 Lasse Nielsen, 5 Kenneth Emil Petersen, 6 Louay Chanko, 7 Anders Due, 8 Rasmus Würtz, 9 Thomas Augustinussen, 10 Jeppe Curth, 11 Morten Duncan Rasmussen, 16 Kasper Bøgelund, 17 Chris Rolfe, 21 Kayke, 22 Nicolai Larsen, 24 Jens-Kristian Sørensen, 28 Michael Lumb, 29 Nicklas Helenius, 30 Mathias Wichmann og 32 Ronnie Schwartz. På skadeslisten har AaB Patrick Kristensen, Henrik Dalsgaard, Jakob Ahlmann, Marcus Tracy og Michael Sten.

Opsummering:
Brasilianske Kayke kan få debut, ligesom Kenneth Emil Petersen og Chris Rolfe vender tilbage til truppen efter skader. 
[b]
[/b]